Hlutabréfamarkaðir um allan heim hafa lækkað að undanförnu og hafa tæknirisar heimsins leitt lækkanirnar . Í umfjöllun Wall Street Journal kemur fram að fimm af stærstu tæknifyrirtækjunum , sem nefnd hafa verið FAANG-hlutabréf ( FAANG-stocks ) , hafi lækkað um 397 milljarða Bandaríkjadala samanlagt á um þremur vikum , eða sem nemur um 40 þúsund milljarða króna . Facebook , Amazon , Apple , Netflix , og Google ( Alphabet ) eru félögin sem teljast til hina svonefndu FAANG-hlutabréfa . Þrátt fyrir lítils háttar hækkanir í dag , þá virðist sem áhyggjur fari vaxandi . En hvað veldur ? Auglýsing Þó aldrei sé hægt að segja með vissu til um ástæður lækkana hlutabréfa , þar sem forsendur viðskipta hverju sinni eru margbreytilegar , þá nefnir Wall Street Journal einkum tvær ástæður . Annars vegar eru það vaxandi áhyggjur fjárfesta vegna starfsemi tæknifyrirtækja þar sem gögn eru meðhöndluð . Þar hafa spjótin ekki síst beinst að Facebook . Eftir að fjallað var um hvernig fyrirtækið Cambridge Analytica komst fyrir upplýsingar um 50 milljónir notenda , og nýtti í þau í vinnu sinni fyrir kosningar , meðal annars í Bretlandi og Bandaríkjunum , þá hefur mikið vatn runnið til sjávar . Og verðmiðinn á Facebook hefur lækkað um 100 milljarða Bandaríkjadala , um 10 þúsund milljarða króna , á innan við þremur vikum . Það er um 20 prósent lækkun . Svipaða sögu má segja af öðrum tæknirisum , eins og Amazon og Apple . Þar hefur verðmiðinn lækkað mikið og greinilegt að efasemdir eru nú komnar inn í hug fjárfesta , enda hefur hækkunin á þessum félögum , einkum allt árið 2017 , verið ævintýri líkust . Óttinn er ekki síst sá , að breytt regluverk , þegar kemur að meðferð persónuupplýsinga , muni hefta starfsemi fyrirtækjanna , en þó einkum og sér í lagi Facebook . Þrátt fyrir að Mark Zuckerberg , forstjóri Facebook , hafi boðist afsökunar á því að fyrirtækið hafi ekki staðið sig nægilega vel , þá segir hann að ekkert sé að óttast , og að ávinningurinn af því að tengja fólk saman um allan heim sé óumdeilanlegur . Hin ástæðan sem fjallað hefur verið ítarlega um í helstu viðskiptafjölmiðlunum heimsins , undanfarin misseri , er það sem kalla má Trump-áhrifin . Þeim má skipta í tvennt . Annars vegar eru það tolla-áhrifin á markaðinn , en Donald Trump Bandaríkjaforseti hefur beitt sér fyrir því að Bandaríkin verji störf á heimamarkaði með því að beita tollum á innflutning vara . Á það meðal annars við um stál og ál , en fyrstu hugmyndir eru uppi um 25 prósent toll á innflutt stál og 10 prósent á ál . Undanþágur verða þó vegamiklar , meðal annars og of snemmt að segja til um hvernig þetta verður útfært . Gary Cohn hætti sem efnahagsráðgjafi Trumps vegna ágreinings um tollastefnuna , en Trump hefur þegar boðað mun víðtækari tolla á ýmsar vörur , ekki síst þær sem fluttar eru til Bandaríkjanna frá Asíu , Kína þar helst . Þessu hafa Kínverjar svarað , og óttast fjárfestar að tollastríð - versta martröð hins alþjóðavædda viðskiptaheims - sé skollið á . Kínverjar og Evrópusambandið hafa þó varað við því að horfið verði frá þeim viðskiptasamningum sem þegar eru í gildi , og hafa hvatt Trump til þess að fara varlega . Óhætt er að segja fjárfestar hafi af þessu áhyggjur . Viðskipti með allar mögulegar vörur - fatnað , heimilistæki , matvörur , húsgögn og bíla þar á meðal - eru undir í þeim aðgerðum sem þegar hefur verið gripið til . Einn þeirra sem viðraði áhyggjur sínar við fjárfesta , af því að Trump myndi fara í „ tollastríð “ til að skapa störf heima fyrir - með þeim afleiðingum að allir myndu tapa - var Seth Klarman , stofnandi og forstjóri Baupost Group , sem meðal annars hefur hagnast verulega á endurreisn íslenska fjármálakerfisins . Í bréfi sem hann sendi fjárfestum í febrúar í fyrra , skömmu eftir að Trump hafði tekið við sem forseti , sagði hann að tollastríð væru dæmd til að enda illa . Það væri raunveruleg hætta á því hagkerfi heimsins myndi sogast inn í erfiðleika vegna þessarar pólitísku stefnu forsetans . Spjótunum beint að Amazon Hins vegar eru það síðan Trump-áhrifin af óvild forsetans í garð tæknifyrirtækja , eins og t.d. Amazon . Hún hefur birst í beinum árásum forsetans á fyrirtækið í Twitter-færslum , þar sem hann sakar það um að stunda ómerkilega viðskiptahætti og misnota bandaríska póstinn , UPS . Þá hefur hann sagt að fyrirtækið reyni allt til að borga ekki skatt , og að áróður stofnandans og forstjórans , Jeff Bezos , birtist síðan á síðum Washington Post , sem Bezos á . Þá hefur hann sagt einnig að Amazon sé að stuðla að því að margar búðir séu að loka víða um Bandaríkin . Frá því að Trump hóf að beina spjótum sínum að Amazon , hefur virði félagsins fallið um 100 milljarða Bandaríkjadala , eða sem nemur um 10 þúsund milljörðum króna . Jeff Bezos , sem er ríkasti maður heims , er með eignir sínar að miklu leyti bundnar í bréfum í Amazon en hann á ennþá um 17 prósent hlut í félaginu . Eignir hans hafa rýrnað um 17 milljarða Bandaríkjadala , um 1.700 milljarða króna , frá því að Trump hóf að beina spjótum sínum að Amazon . Bezos hefur ekki viljað tjá sig um gagnrýnina á fyrirtækið . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .